Diari Oficial de la Generalitat Valenciana


Sumari del DOGV 7156, del 20-11-2013 (2013/10348)

ORDE 20/2013, d'11 de novembre, de la Conselleria de Benestar Social, per la qual convoca el Premi a la Labor Desenrotllada en Favor de la Família de la Comunitat Valenciana en 2013 i n'aprova les bases.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7156

Data del DOGV
:   20-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10305


Data del document
:   11-11-2013

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 20/2013, d'11 de novembre, de la Conselleria de Benestar Social, per la qual convoca el Premi a la Labor Desenrotllada en Favor de la Família de la Comunitat Valenciana en 2013 i n'aprova les bases. [2013/10598]  
La família és un dels referents fonamentals de la ciutadania i a través d'ella es transmet des de l'herència cultural fins a tot allò que configura la convivència, els valors i les formes de vida.  
Com a nucli social bàsic, ha merescut la menció especial en la Constitució espanyola, que establix, en l'article 39, com a principi rector de la política social i econòmica, la protecció social, econòmica i jurídica de la família.  
La Direcció General de Família i Dona és l'òrgan directiu de la Conselleria de Benestar Social al qual corresponen, entre altres funcions, les de fomentar i desenrotllar una cultura de família que incidisca en línies preventives d'actuació, formació, intervenció, participació i promoció del seu benestar.  
Basant-se en estes funcions, la Conselleria de Benestar Social considera convenient atorgar un premi honorífic a les persones físiques o jurídiques que hagen fet actuacions a favor de la família durant l'últim any mereixedores de tal reconeixement.  
Per tot això, i fent ús de les facultats que em conferixen l'article 28 de la Llei 5/1983, de 30 de desembre, del Consell, i el Decret 193/2012, de 21 de desembre, del Consell, pel qual aprova el Reglament Orgànic i Funcional de la Conselleria de Benestar Social,  
  
  
ORDENE  
  
Article 1. Objecte  
És objecte de la present orde la convocatòria d'un concurs públic per a la concessió del Premi a la Labor Desenrotllada en 2013 a Favor de la Família de la Comunitat Valenciana, i mencions honorífiques amb el mateix objecte.  
Les bases per les quals es regirà la convocatòria figuren com a annex I d'esta orde.  
La finalitat del premi és reconéixer el paper, les característiques i el valor del treball realitzat de manera desinteressada per persones físiques o jurídiques en benefici de la família en l'àmbit de la Comunitat Valenciana, contribuint a la construcció d'una societat més justa i solidària.  
  
Article 2. Premis  
El premi consistirà en una placa commemorativa i un diploma acreditatiu, i les mencions honorífiques, en un diploma acreditatiu.  
  
DISPOSICIONS FINALS  
  
Primera. Autorització  
S'autoritza la Secretaria Autonòmica de Família i Solidaritat, la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
  
  
Segona. Vigència  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
Contra les bases de la present convocatòria, que posa fi a la via administrativa, es podrà interposar potestativament un recurs de reposició davant del mateix òrgan que l'ha dictat, en el termini d'un mes comptat des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-ne qualsevol altre que estimen procedent.  
  
València, 11 de novembre de 2013  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases  
  
Primera. Objecte   
És objecte de la present orde la convocatòria d'un concurs públic per a la concessió del Premi a la Labor Desenrotllada en 2013 a Favor de la Família en l'Àmbit de la Comunitat Valenciana, i mencions honorífiques amb el mateix objecte.  
  
Segona. Participants  
Podran concórrer al premi les persones físiques o jurídiques que complisquen els requisits següents:  
a) Persones físiques:  
Desenrotllar activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana bé siga en tot o en part, durant els dos últims exercicis.  
b) Persones jurídiques:  
1. Tindre personalitat jurídica pròpia, legalment constituïdes com a entitat, associació o fundació.  
2. No tindre finalitat lucrativa.  
3. Desenrotllar activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana bé siga en tot o en part, durant els dos últims exercicis.  
4. Les associacions i fundacions hauran d'estar legalment inscrites en algun dels registres d'associacions o fundacions de la Comunitat Valenciana, dependents de la Conselleria de Governació i Justícia, o en qualsevol altre registre d'àmbit estatal amb la mateixa validesa legal que els anteriors.  
  
Tercera. Solicituds  
Podran presentar solicituds les persones físiques o jurídiques que complisquen els requisits establits en la base segona d'esta orde. La solicitud haurà de formalitzar-se segons el model inclòs en l'annex II de la present orde.  
  
Quarta. Documentació  
A la solicitud s'acompanyarà la documentació següent:  
a) En tots els casos:  
- Exposició raonada dels motius pels quals es considera la persona física o jurídica mereixedora del premi o menció, amb una memòria, l'extensió de la qual no superarà els cinc folis, en la qual s'arreplegue l'acció o accions concretes, de les realitzades, que es considera que assolixen el mèrit.  
- En suport de la solicitud, es podrà presentar material annex (vídeos, memòries anuals, etc.) que amplie la informació sobre les activitats exercides per la candidatura.  
- Tota la documentació que es presente serà original o, si és còpia, legalitzada per un notari o compulsada.  
b) Persones físiques:   
Autorització expressa a la Conselleria de Benestar Social inclosa en la solicitud, perquè, d'acord amb el que disposa l'article 6 de la Llei Orgànica 15/1999, de 13 de desembre, de Protecció de Dades de Caràcter Personal, i la resta de normativa aplicable, puga accedir a les dades personals que es troben en el sistema de verificació de dades d'identitat. No obstant això, si de la comprovació efectuada en resulta alguna discordança amb les dades facilitades en la solicitud, l'òrgan instructor estarà facultat per a realitzar les actuacions procedents per a aclarir-la.  
Si la persona solicitant no dóna eixa autorització, haurà d'aportar una còpia compulsada del document nacional d'identitat (DNI), número d'identificació d'estranger (NIE) o passaport.  
c) Persones jurídiques:  
- Autorització expressa a la Conselleria de Benestar Social, inclosa en la solicitud, perquè comprove telemàticament les dades fiscals identificatives de l'entitat solicitant que es troben en l'Agència Estatal d'Administració Tributària. No obstant això, si de la comprovació efectuada en resulta alguna discordança amb les dades facilitades en la solicitud, l'òrgan instructor estarà facultat per a realitzar les actuacions procedents per a aclarir-la.  
Si no dóna eixa autorització, haurà d'aportar una còpia compulsada del CIF de l'entitat.  
- Estatuts, escriptura de constitució, o documentació que acredite la seua titularitat pública.  
- Documentació acreditativa de la inexistència de finalitat lucrativa de l'entitat.  
- Documentació acreditativa de l'existència de seu o seus, a la Comunitat Valenciana.  
- Documentació que acredite la representació que exercix la persona que subscriu o firma la solicitud, així com còpia compulsada del seu DNI, NIE o passaport, o l'autorització expressa per a accedir a les dades d'identitat que s'esmenta en l'apartat b anterior.  
- Acreditació de la inscripció en el registre d'associacions o fundacions de la Comunitat Valenciana, dependent de la Conselleria de Governació i Justícia, o en qualsevol altre d'àmbit estatal que tinga el mateix objecte que els anteriors, si és procedent. Les entitats públiques estaran exemptes de presentar este document.  
  
Quinta. Termini de presentació   
1. El termini de presentació de solicituds s'iniciarà l'endemà de la publicació de la present convocatòria en el Diari Oficial de la Comunitat Valenciana i finalitzarà el 31 de març de 2014, inclusivament.  
2. La documentació, que haurà de ser dirigida a la Direcció General de Família i Dona, amb la indicació «Premi Labor Família», es podrà presentar davant de la Direcció General de Família i Dona que s'ha dit, o en qualsevol dels llocs que amb caràcter general reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
La presentació de les solicituds en les oficines de Correus haurà d'ajustar-se als requisits establits en l'article 31 del Reial Decret 1829/1999, de 3 de desembre, que aprova el reglament que regula la prestació de servicis postals.  
  
Sexta. Jurat  
1. Es constituirà un jurat, que avaluarà les solicituds i emetrà un veredicte no vinculant que elevarà a la persona titular de la Conselleria de Benestar Social, perquè resolga com siga procedent. El jurat podrà proposar que es deixe desert el premi o qualsevol de les mencions.  
  
2. El jurat estarà compost per persones de la Comunitat Valenciana que tinguen rellevància en l'àmbit de la família pels seus coneixements i activitats. Tindrà la distribució següent:   
- Presidència: la persona titular de la Direcció General de Família i Dona.  
- Vocals: tres vocals, designats per la persona titular de la Conselleria de Benestar Social, entre persones destacades pels seus coneixements, activitats i altres mèrits en l'àmbit de la família.   
- Secretaria: un funcionari o funcionària de la Direcció General de Família i Dona, amb veu però sense vot.  
3. Per a un millor funcionament, el jurat podrà comptar amb la colaboració del personal tècnic especialitzat que considere necessari.  
4. És competència del jurat la interpretació i aplicació de les bases de la convocatòria, i en pot excloure les candidatures el contingut o la presentació de les quals no s'ajusten a les condicions previstes en la convocatòria present.  
  
Sèptima. Avaluació de les solicituds  
Per a avaluar les solicituds presentades, el jurat tindrà en compte, entre altres, els mèrits següents:  
a) Referides totes al fet pel qual se solicita el premi:  
- Repercussió social.  
- Nombre de famílies a què arriba.  
- Tipologia de les famílies que afecta (totes, nombroses, monoparentals, etc.).  
b) Altres accions realitzades en favor de la família, diferents d'aquella per la qual s'opta al premi.  
  
Octava. Resolució del concurs  
1. La resolució del premi i les mencions honorífiques l'efectuarà la persona titular de la Conselleria de Benestar Social, després del veredicte no vinculant del jurat, una vegada examinades les solicituds presentades. No pot recaure en la mateixa persona el premi i una menció honorífica.  
Així mateix, la Conselleria de Benestar Social podrà proposar que siguen guardonades persones físiques o jurídiques que complisquen els requisits indicats en la base segona, encara que no hagen presentat solicitud.  
2. El termini màxim per a resoldre serà de sis mesos comptats a partir de l'endemà de l'acabament del termini de presentació de solicituds.  
En els casos en què no es produïsca cap resolució expressa, s'entendrà que les solicituds han sigut desestimades, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Novena. Premis  
1. Es concedirà un premi i dos mencions honorífiques.  
Excepcionalment, podran concedir-se altres mencions honorífiques o diplomes si hi ha candidatures que s'estimen mereixedores d'algun, atesa la rellevància de l'actuació realitzada.  
2. L'entrega del premi a la labor desenrotllada en favor de la família de la Comunitat Valenciana podrà realitzar-se en un acte públic que organitzarà la Direcció General de Família i Dona, amb presència del jurat i les persones guardonades o els seus representants.  
  
Deu. Acceptació de les bases  
La participació en el concurs suposa la plena acceptació de les bases de la present convocatòria.